**ELŐTERJESZTÉS**

**Körmend város Önkormányzata 2016. április 27-i ülésére**

**Tárgy:** Basketball Körmend Sport Kft. kérelme

Tisztelt Képviselő-testület!

A Basketball Körmend Sport Kft. az alábbi kérelmet terjesztette elő:

2014-ben, a Somogyi Béla Általános Iskola tornacsarnokának felújításakor a Basketball Körmend Kft. 46 db kamerát szerzett be annak érdekében, hogy az épület vagyonbiztonságát biztosítani lehessen. A kamerákból 22 db kültéren, 24 db a Sportcsarnok épületén belül került felszerelésre.

A kamerák beszerzése és telepítése 2014-ben történt meg, az ehhez szükséges összeg 30%-át a Kft. saját gazdálkodása, költségvetése terhére állta, míg 70%-át pályázati támogatásból tudta biztosítani.

A Kft. azzal a kérelemmel fordult az Önkormányzathoz, hogy az vegye át tőle a kiépített és a kültérre felszerelt, a Kft. saját költségvetéséből beszerzett kamerák közül a kültéri kamerákat (összesen 22 db), mivel a kamerák önkormányzati vagyont, annak védelmét biztosítják, hiszen a sportcsarnok épülete és annak környezete is (utak, járdák, közműberendezések) városi tulajdonban van.

A kamerák üzemeltetését, karbantartását továbbra is a Kft. biztosítaná, hiszen az szintén érdekelt a vagyon megóvásában.

A kültéri kamerák kiépítési díja a beszerzéskor nettó 8.572.000 Ft. összeget tett ki a kiépítőtől származó adatközlés alapján. Az értékcsökkenést figyelembe véve a kültéri kamerarendszer jelenlegi könyv szerinti értéke nettó 7.329.060 Ft.

Kérem a Testületet, hogy döntsön a kérdésben.

**HATÁROZATI JAVASLAT**

Körmend város Önkormányzata Képviselő-testülete úgy dönt, hogy a Basketball Körmend Sport Kft-től megvásárolja a Kft. által 2014-ben saját költségén telepíttetett, a Somogyi Béla Általános Iskola tornacsarnoka (városi sportcsarnok) külső védelmét szolgáló, összesen 22 db kamerát bruttó 9.307.906 Ft. értéken tekintettel arra, hogy e kamerák önkormányzati tulajdonú épület védelmét szolgálják. A kamerák rendszeres karbantartását a közös érdekeltségre tekintettel a Basketball Körmend Sport Kft. köteles biztosítani a továbbiakban is.

Körmend, 2016. április 11.

**Bebes István**

**polgármester**